PREDKLADACIA SPRÁVA


„Informáciu o priebehu a výsledkoch 8. zasadnutia Zmiešanej komisie pre ekonomickú 
a obchodnú spoluprácu medzi Slovenskou republikou a Indickou republikou  (Dillí, 25. februára 2015)“ predkladá minister hospodárstva SR ako iniciatívny materiál.
Cieľom materiálu je prezentovať priebeh a výsledky 8. zasadnutia Zmiešanej komisie 
pre hospodársku a obchodnú spoluprácu medzi Slovenskou republikou a Indickou republikou. 
Slovenskú časť komisie na 8. zasadnutí Zmiešanej komisie viedol generálny riaditeľ sekcie priemyslu a obchodu Ministerstva hospodárstva Slovenskej republiky p. Peter Osvald a indickú delegáciu viedol generálny riaditeľ sekcie obchodu Ministerstva obchodu a priemyslu Indickej republiky p. Dammu Ravi. 
Slovenská a indická strana počas rokovaní vyzdvihli obojstrannú snahu rozvíjať 
a posilňovať bilaterálne hospodárske a obchodné vzťahy s akcentom na záujmy oboch krajín.
Obe strany počas rokovania Zmiešanej komisie hľadali možnosti ďalšieho rozvoja ekonomickej a obchodnej spolupráce. Ako bolo obojstranne konštatované, potenciál pre ďalší rozvoj tejto spolupráce existuje a zďaleka nebol využitý. 

Ekonomické rokovania s indickými partnermi boli venované širokému spektru vzájomných hospodárskych vzťahov s dôrazom na problematiku vzájomného obchodu, zahraničných investícií, ako aj možnosti spolupráce v oblasti priemyslu, (vrátane obranného priemyslu), energetiky, dopravy, cestovného ruchu, poľnohospodárstva, životného prostredia, zdravotníctva a ďalších oblastí hospodárskeho života.

Sprievodnou časťou zasadnutia bolo „Podnikateľské fórum“ a B2B rokovania slovenských a indických podnikateľov. Podujatie zorganizovala Konfederácia indické priemyslu v spolupráci so SARIO a ZÚ SR v Dillí.

Na záver rokovania bol podpísaný Protokol z 8. zasadnutia Zmiešanej komisie 
pre ekonomickú a obchodnú  spoluprácu medzi Slovenskou republikou a Indickou republikou, 
ktorý sa sústreďuje na identifikáciu možností ďalšieho rozširovania spolupráce v najbližšom období.
[bookmark: _GoBack]Rokovania Zmiešanej komisie sa zúčastnila aj podnikateľská časť slovenskej delegácie. Podnikateľom bola daná príležitosť na prezentáciu svojich možností s akcentom na zdynamizovanie obchodnej výmeny a poukázanie na problémy, s ktorými sa na indickom trhu stretávajú. Ich pripomienky boli, po vzájomnom odsúhlasení slovenskou a indickou stranou, zahrnuté do záverečného textu Protokolu.
Priamym zapojením podnikateľov do rokovaní zmiešaných komisií pre hospodársku spoluprácu Ministerstvo hospodárstva SR vytvára priestor na bližšiu interakciu štátnej a podnikateľskej sféry pri riešení ďalšieho rozvoja tejto spolupráce v konkrétnom teritóriu.
	Predkladaný materiál nemá vplyv na rozpočet verejnej správy, podnikateľské prostredie, životné prostredie, informatizáciu spoločnosti a nemá sociálne vplyvy.

V zmysle čl. 10, ods. 7, písm. a) Smernice na prípravu a predkladanie materiálov 
na rokovanie vlády Slovenskej republiky materiál nebol predmetom medzirezortného pripomienkového konania.
